Hoe werk versekering met my geheime lapa? - Lapa Versekering WenkeJou Geld | Solidariteit Wêreld
Tuis › Artikels › Hoe werk versekering met my geheime lapa?
Hoe werk versekering met my geheime lapa?
Suid-Afrikaners is mense wat hou van braai en kuier. Dis eie aan ons kultuur en aan ons land. Juis om hierdie rede is 'n lapa in elke tweede erf nie 'n vreemde verskynsel nie. Baie mense het later jare 'n lapa aan hul huis aangebou. Die groot vraag is egter: moet ek my versekeraar van my lapa vertel?
Al hoe meer klagtes komt aan die lig kom van eise wat van die hand gewys is. 'n Tipiese voorbeeld is waar die eiser 'n lapa aan sy huis aangebou het, tesame met 'n oop braai onder die lapa. Gedurende 'n braai waai 'n kooltjie in die grasdak in en die lapa asook 'n gedeelte van die huis brand af. Die eiser dien sy eis behoorlik by die versekeraar in, wat hom nou in kennis stel dat sy eis afgekeur is omdat hy hulle nooit ingelig het van die lapa-aanbouing by sy huis nie. Kan die versekeraar dit doen?
'n Ooreenkoms tussen 'n versekeraar en 'n versekerde is 'n kontrak, net soos enige ander kontrak in ons reg. 'n Versekeringskontrak kan beskryf word as 'n kontrak wat die versekerde vergoed indien skade gely word as gevolg van 'n onbepaalde gebeurtenis waarteen hy verseker is.
In die geval van 'n lapa moet daar gekyk word na risikodekking. Die versekeraar moet instem om risikodekking vir 'n bepaalde maar onsekere risiko te verskaf. Die versekeraar moet 'n berekening maak van die moontlikheid van 'n onsekere gebeurtenis se realisering, daarna moet hul onderneem om 'n bedrag geld aan 'n versekerde uit te betaal.
Waar die gebeurtenis nie gespesifiseer is nie of die risikoberekening skeefgetrek is deur gebeurtenisse wat nie aan die versekeraar openbaar is nie, word die ooreenkoms om risikodekking te verskaf ook beïnvloed, wat daartoe kan lei dat die versekerde se eis afgekeur word.
Die aanbou van 'n grasdaklapa is 'n brandgevaar. Indien dit nie aan die versekeraar bekend gemaak is nie, kan dit lei tot afkeuring van 'n eis. Die eis sal dus afgekeur word weens niebekendmaking, selfs al het jou versekering vir brandskade voorsiening gemaak.
Die hof kyk na verskillende faktore wanneer daar bepaal word of die afkeuring wettig is of nie:
– Is die inligting wat nie bekend gemaak is nie, wesenlik?
– Sou dit 'n verskil maak aan die versekeraar se besluit om jou teen 'n gespesifiseerde premie te dek?
Met ander woorde, as die versekeraar geweet het van die grasdaklapa, sou hy die huis steeds verseker het? Sou hy die premie dieselfde gehou het en geen verdere vereistes gestel het nie, bv. dat brandbestrydingstoerusting beskikbaar moet wees? Indien die antwoord op die bogenoemde vrae nee is, is die afkeuring van die eis geldig.
Daar rus regtens 'n plig op elke versekerde om skade en risiko te verhoed. Daarom moet die versekerde enigiets bekend maak wat hy vermoed sy risiko kan verhoog.